Auctor pietatis medicamenta adhibens, varia peccatricis anime vulneribus disponensque eius piis consolari remediis doloribus, infidelitatis errori devolute fidei lumen exhibuit fide precepta rursus, in culpa lapse antidotum confessionis attribuit, qua adepta, per mundane largitionem sustantie concupiscere patriam eterne hereditatis premonuit dicens: Facite vobis amicos de mammona iniquitatis, ut cum defeceritis, recipiant vos in eterna tabernacula. Ad huiusmodi etenim vocis exortationem, auditus Roberti Burgundiorum ducis, audacis Principis intentus, spes quoque illius in melius erecta, suorum reminiscens pravorum operum expavescens saluti anime immanitatem rapinarum, disposuit in animo suo adire Apostolorum limina, quatinus illorum interventione precum adiutus solvant suarum cathenas culparum. Hec enim premeditans, divino munere preventus, humili devotione, prius positis mundanis negociis, petiit Ecclesiam beati Stephani prothomartiris Divionensem, cuius advocato Clero, in hec verba prorupit: Quoniam multiplicata est super me iniquitas ignorantie mee et iniurie mee hanc adversus Ecclesiam, timens ne descendat hec iniquitas super verticem meam, edificationem vinee insuperurbio Divionensis castri versus Aquilonem site, pro amore Dei vobis reddo hic precioso Prothomartiris iugiter famulantibus, eo inquam pacto ut amodo neque ego, neque aliquis post me in Ducatu succedens, vi aut ex aliqua exactione de communione fratrum temptet distrahere.